|日期
|全年適用
媽媽前日同豬仔包去開銅鑼灣,醒起有間冰室有紅色小巴打卡位同免費單車玩,於是就過去朝聖一下。豬仔包一去到冰室門口,已經急不及待衝去玩單車,冰室提供嘅單車有好多不同種類,有載人嘅單車,亦有需要家長一齊玩嘅人力車,不過最特別嘅係一架四人單車,圍住圈氹氹轉,唔使驚撞車,又可以同其他小朋友一齊玩,真係估唔到免費玩都咁多元化。
玩咗一陣,終於等到有紅色小巴卡位,我哋就急急腳去食午餐啦。小巴卡位有紅色嘅座位,旁邊有小巴車窗,亦有小巴牌可以影相,透過車窗望出去,其實風景係另一邊嘅食客,咁岩仲要係喺門口一齊玩嘅小朋友,豬仔包係咁同小朋友互相揮手,不過我哋呢邊就冇落車鈴,有點可惜。
冰室除咗有小巴打卡位之外,其他角落都有不同懷舊布置,不過冰室很多人,媽媽就冇每個角落去影相。
食物方面,同樣都有懷舊元素,我哋點咗「型男餐」,平時蕃茄湯會配米粉、通粉或者公仔麵,第一次見係配湯伊麵,相當特別。飲品媽媽就選了懷舊唂咕,另外再叫咗一杯「滾水蛋」俾豬仔包。「滾水蛋」嚟到嘅時候,豬仔包覺得好驚奇,第一次見到雞蛋喺水中嘅狀態,之後攪拌又有變化,喺透明杯度見到整個變化過程,好似做實驗咁。「滾水蛋」加了糖甜甜哋,豬仔包話好好飲,不過媽媽嘅唂咕佢就話有啲苦,都係朱古力好味啲。
最驚喜係塊多士,原先見寫係「芝士牛油扒多士」,意為係會有片芝士喺上面,但嚟到係同普通多士冇分別,不過食落係有好濃郁芝士味,正!媽媽食嘢期間,仲聽到話花市會延長營業時間,大家去銅鑼灣行完花市,都不妨試吓,門外有座位,可以邊食邊睇住小朋友玩架!
地址:銅鑼灣百德新街57號Fashion Walk地下C&D鋪
營業時間:7:30 – 21:45
電話:2868 0363
圖文獲「豬仔包の開心日常」授權轉載
更多親子好去處: